Mikil gleði braust út í SOS barnaþorpinu í Bharatpur í Nepal sl. þriðjudag , 10. desember , þegar U23 ára karlalandslið Nepal í fótbolta sigraði Bútan 2 - 1 í úrslitaleik Suður-Asíuleikanna . Einn leikmanna nepalska landsliðsins er Rajesh Pariyar , sem ólst upp og býr í barnaþorpinu . Rajesh er 19 ára sóknarmaður sem hóf landsliðsferil sinn fyrir Nepal á þessum Suður-Asíuleikum . Þeir fóru fram í Nepal þar sem heimamenn vörðu titilinn frá því á leikunum fyrir tveimur árum . „ Ég átti mér þann draum að spila fyrir þjóð mína í alþjóðlegri keppni og þessi draumur er nú orðinn að veruleika , “ segir Rajesh sem spilaði úrslitaleikinn fyrir framan tæplega 18 þúsund áhorfendur . Æfði fótbolta í barnaþorpinu Rajesh ólst upp í barnaþorpinu í Bharatpur en býr nú á ungmennaheimili þorpsins þar sem ungmennin búa sig undir að standa á eigin fótum í framtíðinni . Rajesh sýndi ungur að árum mjög mikinn áhuga á fótbolta og þegar barn finnur sig vel í ákveðinni íþrótt fær það sérstakan stuðning frá þorpinu við iðkun hennar . Svo var einnig í tilfelli Rajesh sem fékk að æfa fótbolta upp barnæsku sína í barnaþorpinu . Nú vonum við bara að Rajesh eigi bjarta framtíð í fótboltanum og hver veit nema við munum dag einn sjá hann í sjónvarpinu spila í hæsta gæðaflokki . Meðfylgjandi myndband fundum við á YouTube en það er ársgamalt og sýnir tilþrif Rajesh með U19 ára landsliði Nepal .